Document ID: 32002R1163

Komisijos reglamentas (EB) Nr. 1163/2002
2002 m. birželio 28 d.
iš dalies keičiantis Reglamentą (EB) Nr. 1501/95 dėl eksporto grąžinamųjų išmokų už grūdų produktus mokėjimo sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 13 straipsnio 11 dalį,
kadangi:
(1) 1999 m. balandžio 15 d. Komisijos reglamento (EB) Nr. 800/1999, nustatančio bendras išsamias eksporto grąžinamųjų išmokų sistemos taikymo žemės ūkio produktams taisykles [3], su paskutiniais pakeitimais, padarytais Reglamentu (EB) Nr. 2299/2001 [4], 3 straipsnyje nustatyta, kad, kai konkrečiai trečiajai šaliai yra taikoma diferencijuota grąžinamoji išmoka, teisė į grąžinamąją išmoką įgyjama importuojant į tą trečiąją šalį. To reglamento 14, 15 ir 16 straipsniuose yra nustatytos diferencijuotos grąžinamosios išmokos mokėjimo sąlygos, ypatingai, dokumentai, kuriuos būtina pateikti įrodant, kad produktas yra atvežtas į paskirties vietą.
(2) Tuo atveju, kai taikoma diferencijuota grąžinamoji išmoka, Reglamento (EB) Nr. 800/1999 18 straipsnio 1 ir 2 dalyse nustatyta, kad, eksportuotojo prašymu, jam pateikus įrodymą, jog produktas yra išvežtas iš Bendrijos muitų teritorijos, būtų mokama grąžinamosios išmokos dalis, apskaičiuota taikant mažiausią grąžinamosios išmokos dydį.
(3) 1995 m. birželio 29 d. Komisijos reglamente (EB) Nr. 1501/95, nustatančiame kai kurias išsamias Tarybos reglamento (EEB) Nr. 1766/92 taikymo taisykles dėl eksporto grąžinamųjų išmokų už grūdus skyrimo ir priemonių, taikytinų esant trikdymams grūdų rinkoje [5], su paskutiniais pakeitimais, padarytais Reglamentu (EB) Nr. 602/2001 [6], yra numatytos Reglamento (EB) Nr. 800/1999 išimtys dėl 2000 m. sudaryto prekybos susitarimo dėl grąžinamųjų išmokų į Lenkiją eksportuojamiems paprastiesiems kviečiams, miltams ir sėlenoms panaikinimo.
(4) Neseniai Europos bendrija sudarė prekybos sutartis su Estija, Latvija ir Lietuva (Baltijos valstybės), kuriose nustatytos tam tikros nuolaidos Bendrijos tarifinių kvotų kai kuriems žemės ūkio produktams atžvilgiu ir bendras prekybos kitais žemės ūkio produktais liberalizavimas. Viena iš tokių nuolaidų grūdų sektoriuje yra grąžinamųjų išmokų didesnei Reglamento (EEB) Nr. 1766/92 1 straipsnio 1 dalyje nurodytų produktų daliai panaikinimas.
(5) 1995 m. gegužės 23 d. Komisijos reglamento (EB) Nr. 1162/95, nustatantis specialiąsias išsamias grūdų ir ryžių importo ir eksporto licencijų sistemos taikymo taisykles [7], su paskutiniais pakeitimais, padarytais Reglamentu (EB) Nr. 1006/2002 [8], 7a straipsnyje numatytos specialios eksportavimo į Lenkiją ir Baltijos valstybes priemonės.
(6) Todėl siekiant, kad su trečiosiomis šalimis prekiaujantys eksportuotojai neturėtų nenumatytų išlaidų, būtina atsižvelgti į minėtas specialias priemones, kurios turi įsigalioti nuo 2002 m. liepos 1 d. Šiuo tikslu nereikėtų atsižvelgti į tai, kad, nustatant mažiausią grąžinamosios išmokos dydį, atitinkamai paskirties vietai nebuvo nustatyta grąžinamoji išmoka.
(7) Todėl Reglamento (EB) Nr. 1501/95 nuostatos, numatančios Reglamento (EB) Nr. 800/1999 išimtis, turėtų būti pataisytos atsižvelgiant į naujas su Baltijos valstybėmis sudarytas prekybos sutartis.
(8) Kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1501/95 13a straipsnis yra pakeičiamas taip:
"13a straipsnis
1. Taikant išimtį Komisijos reglamento (EB) Nr. 800/1999 [9] 16 straipsnio nuostatoms, kai grąžinamoji išmoka diferencijuojama tik dėl to, kad ji nebuvo nustatyta Reglamento (EB) Nr. 1162/95 IV priede nurodytoms paskirties vietoms, tam, kad tame priede išvardytiems produktams būtų išmokėta grąžinamoji išmoka, nebūtina įrodyti, kad buvo atlikti muitinės formalumai importui.
2. Nustatant mažiausią grąžinamosios išmokos dydį, kaip numatyta Reglamento (EB) Nr. 800/1999 18 straipsnio 2 dalyje, neatsižvelgiama į tai, kad Reglamento (EB) Nr. 1162/95 IV priede nurodytų produktų eksportui į ten pat nurodytas paskirties vietas nebuvo nustatyta grąžinamoji išmoka."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 28 d.

Labels: 3
17